Kelecsényi László

*Napforduló*

*Hommage* à *Hemingway*

– Várunk még?

– Sietsz valahová?

– Nem. Ráérek.

– Akkor nyugi.

– Ha érdemes.

– Mi érdemes?

– Várni.

– Meglátod.

– Remélem is, de addig…

– Mi van addig?

– Valami, amiről nem beszéltünk tegnap.

– Fontos?

–Nekem az.

– Nyomjad.

– Ne így!

– Hát hogyan?

– Kicsit kedvesebben.

– Jó, akkor mondjad.

– Elment a kedvem.

– Húzni akarsz?

– Dehogyis. Csak…

– Mit csak?

– Nem lehet így.

– Mit nem lehet?

– Elmondani.

– Mi kell hozzá?

– Semmi.

– Akkor?

– Majd,

– Mikor?

– Ha otthon leszünk.

– Este?

– Ha este, akkor este.

–Te tudod.

– Nem igaz.

– Mi nem igaz?

– Nem tudok semmit.

– Én nem tudhatom helyetted.

– Látod azt a felhőt?

– Melyiket?

– Amelyik olyan, mint egy teve.

–Teve?

– Igen, határozottan, mint egy teve.

– Inkább…

– Igazán olyan, mint egy teve.

– Nem hinném.

– Megvannak a púpjai.

– Azok nem púpok.

– Hát micsodák?

– Nem tudom mik, de nem púpok.

– Egy kis fantáziával azok.

– Most nem mindegy?

– Ez a baj.

– Micsoda?

– Hogy neked minden mindegy.

– Nem minden.

– Például, hogy szeretsz-e?

– Mindjárt ezzel jössz?

– A legfontosabbal.

– Ez nekem is fontos.

– Biztos vagy benne?

– Nem lennék melletted.

– Sokszor nem vagy mellettem.

– Nem lehetek mindig.

– Pedig jó lenne.

– Megunnál.

– Soha. A múltkor is…

– Mi volt múltkor?

– Hagyjuk, nem érdekes.

– De, de, nagyon is érdekes.

– Tudod te azt.

– Arra az esetre gondolsz, amikor…

– Látod. Tudod te.

– De nem történt semmi.

– Semmi?

– Igen. Azaz nem. Egészen összezavarsz.

– Megpróbálom elfelejteni.

– Szép tőled.

– Most gúnyolódsz?

–Jöhetne már.

–Attól minden más lesz?

–Nem. De elindulnánk végre.

– Tehát nem lesz más?

–Kicsavarod a szavaim értelmét.

– Akkor ne mondj semmit.

– Csöndben vagyok.

– De közben dobálod a kavicsokat.

– Az is baj?

– Olyankor dühös vagy.

– Milyenkor?

– Amikor így hajigálod a kövecskéket.

– Linda! Kezdesz az agyamra menni.

– Menjek el?

– Ugyan már. Mindig ezt csinálod, ha…

– Mikor, ha?

– Ezzel a technikával keltesz részvétet.

– Részvétet? Na menj a…

– Hová? Ha megmondod, megyek.

– Inkább nem mondok semmit.

– Figyelj! Az már a busz.

– Hol?

– Ott, a hegy lábánál.

– Nem látok semmit.

– Talán, ha levennéd a napszemüvegedet.

– Zavar?

– Téged zavar. Nem látsz rendesen.

– Látom, amit kell.

– Igazán.

– Hogy nem szeretsz már.

– Neee!

– Arra a kis libára is úgy néztél.

– A panzióban csak kutyák voltak. Két kiskutya.

– A felszolgálóról beszélek.

– Mi volt vele?

–Nézted.

–Néztem.

– Nem is igaz, bámultad.

– Nem volt rajta semmi néznivaló.

– Olyan rövid volt a szoknyája…

– És?

– Nézted a combjait.

– Az arcát maszk takarta.

– Ki akart kezdeni veled.

– Tehetek róla?

– Kis ártatlan.

– Az.

– Az a kis ház.

– Mi van vele?

– Ott jó volt, ugye?

– Persze.

– Nem vagy túl lelkes.

– Nem jön az a kurva busz.

– Jól éreztük magunkat.

– Jól, ha mindenáron ezt akarod hallani.

– Már besötétedett.

– December van. Mindjárt karácsony.

– Mit kapok ajándékba?

– Most mondjam meg? Lepetés.

– De régen mondtad ezt.

– Talán az jön.

– Én is adok neked valamit.

– Végre mehetünk.

– Nem vagy kíváncsi?

– Úgyis megtudom.

– Az biztos.

– Hozd a táskád!

– Örülni fogsz.

– Most felszállunk.

– Nem sejted, mi az?

– Mi az?

– Hárman leszünk.

– Hátul van egy páros ülés.

– Hallod? Hárman.

– Bocsánat, szabad?

– Imre!

– Ne maradj le!

– Imre! Hallod?